Audiodrama vir blindes en die publiek
KARAKTER EN STEM
CGI VIR SOUTWATERHEKS EPISODES
MUSIEK VIR DIE PELSLOPER
BESTEL MP4 DISK
Die Soutwaterheks – die verhaal
FRANS BAKER, 'n marienebioloog in sy dertigs, erf die familiebesigheid, Baker en Seun, 'n vissersbedryf in 'n klein vissersdorp, nadat sy pa, George Baker, oorlede is. Lojaal teenoor sy pa se wense en die families wat al baie jare vir hulle werk, gee hy sy lewe as marinebioloog prys en neem beheer van die familiebedryf.
Frans het 'n netelige probleem: hy raak geweldig seesiek as hy voet aan boord enige boot sit. As deel van sy pligte moet hy jaarliks uitgaan op die trawlers om seker te maak alles is in orde en gereed vir inspeksies om sertifikate en lisensies jaarliks hernu te kry.
Op 'n mooi dag klim hy baie teensinnig op die maatskappy se grootste trawler, Die Seeheks. Frans se persoonlike assistente, BELINDA TUTTON, 'n beeldskone jong meisie in haar laat twintigs het haar hande vol om hom aan boord te kry en met die hulp van Kaptein John Kearney, 'n gesoute trawler kaptein, en jarelange familievriend van die Bakers, vertrek die Die Seeheks met Frans aanboord.
Daar bestaan 'n spesiale vriendskap tussen Frans en Belinda. Hulle het beide gevoelens vir mekaar, maar Belinda is in 'n verhouding en Frans treur steeds nege jaar lank oor die liefde van sy lewe, ANGELIQUE CLAASSEN, wat op haar agtiende verjaarsdag in die oseaan verdrink het toe haar pa se vissersboot onder vreemde omstandighede gesink het.
Alles verloop goed tydens die inspeksie op die see tot die volgende oggend toe die vangs moet ingebring word. Hulle word gekonfronteer met drie vreemde swart helikopters en 'n boot wat met gesofistikeerde wapentuig na iets in die water soek. Die Seeheks word beveel om die gebied onmiddellik te verlaat of die gevolge te dra. Hul kommunikasiestelsels word op misterieuse wyse lam gelê, en Frans Baker, uit vrees vir hul lewens en die boot, beveel Kaptein Kearney om die vangs te sny en onmiddellik die gebied te verlaat.
'n Frats storm steek skielik oor die oseaan op en word binne sekondes 'n monsteragtige orkaan wat die geheimsinnige helikopters en boot verswelg en dreig om ook die Seeheks te sink. Die storm bedaar net so skielik soos wat dit opgesteek het.
Kaptein Kearney sê dat dit deur meerminne veroorsaak is en dat hy voorheen deur 'n soortgelyke voorval was toe Frans se vader nog geleef het en dat dit die rede is waarom die groot trawler waarop hulle tans is, herdoop is van die Calypso na Die Seeheks. Frans bly skepties maar onthou die stories wat sy pa altyd vertel het oor seehekse wat werklik is. Terwyl hulle dit argumenteer spoel nog 'n groot golf oor die skip en 'n meermin beland op die dek reg voor hulle, en die verbaasde bemanning, se oë!
Hulle staar vir sekondes lank met skok na die beeldskone seenimf voor hulle voordat sy oor die kant van die boot duik en in die oseaan verdwyn.
Voordat sy egter in die see verdwyn, roep sy FRANS op sy naam en los 'n goue dolfynhangertjie op die dek van die boot. Die hangertjie het aan Angelique Claassen behoort en is aan haar deur Frans gegee op haar verjaarsdag, die dag toe sy in die oseaan verdrink het.
Geskok en verward keer hulle terug na die land met 'n erg beskadigde vissersboot.
So begin 'n fantastiese avontuur wat Frans Baker en sy vriende soos 'n orkaan tref en saam neem na 'n wêreld van geheime en onthullings waaraan hulle nie in hul wildste drome sou kon dink nie. 'n Avontuur wat hulle lewens ingrypend verander, vir altyd...